એંસીથી માંડી પાંચસોએંસી યુઆનની ટીકીટો ધરાવતો અને નવ સાજિંદાઓ, ચુમ્માલીસ કલાકારો સાથેનો, નેવું મિનિટનો આ શો તમારા પૈસાનું તમને પૂરેપૂરું વળતર જ માત્ર નથી આપતો પણ તમને શાંઘાઈના મિજાજનો પણ પરિચય આપે છે. અને સાથે સાથે આ શોના નામને સાર્થક કરે છે. કાલિદાસના મેઘદૂતમાં પ્રેમિકા પોતાના પ્રેમીને વાદળા દ્વારા સંદેશો મોકલાવે છે જે આજના યુગમાં મોબાઈલ કે ઈન્ટરનેટ વડે શક્ય બન્યું છે અને રામાયણની વિમાનની કલ્પના આજે હકીકત સાબિત થઈ છે. એ જ રીતે ‘એરા- ધી ઈન્ટરસેક્શન ઓફ ટાઈમ’ નામનો આ શો જૂના જમાનાની કલ્પનાને આધુનિક યુગની હકીકતમાં પલટાતી દેખાડે છે. ચીનની ગઈકાલની ભવ્ય સંસ્કૃતિ અને આવતી કાલની ટેકનોલોજી વચ્ચેનો સમન્વય જાણે વચ્ચે આવતી આજની ઘડીને ભૂંસી નાખીને પ્રેક્ષકોને ભૂતકાળ અને ભવિષ્યની વચ્ચે ઝૂલાવે છે.